Boer borgtog geweier oor ‘Facebook-dreigemente’Leon du Plessis. Foto: Facebook Du Plessis is vroeg in Maart op sy plaas in hegtenis geneem en is sedertdien in polisieaanhouding. Ploftoestelle en ongelisensieerde vuurwapens en ammunisie is tydens sy inhegtenisneming in sy besit gevind. Luvuyo Mfaku, woordvoerder van die Nasionale Vervolgingsgesag (NVG), het aan Maroela Media bevestig Du Plessis se aansoek om borgtog is nie Donderdag toegestaan nie. Du Plessis, wat 761 vriende op Facebook het, het volgens die staat verskeie uitlatings op sy Facebook-blad gemaak waarin hy mense aanhits tot geweld. Hy het glo in verskeie inskrywings die k-woord gebruik en na bewering ook gedreig om pres. Jacob Zuma te vermoor. In een van die inskrywings het Du Plessis ŉ prentjie geplaas van die silhoeët van ŉ man wat ŉ haelgeweer vashou met bloedspatsels langs hom en die woorde, “Die boere is gatvol”. In nog ŉ inskrywing het hy mense aangemoedig om na informele nedersettings te gaan en die inwoners te skiet. Du Plessis sal op 20 Mei weer in die hof verskyn.